Ja - skuffende og frustrerende.

Vi bestilte en pakke omkring torsdag forrige uge, som skulle komme efter ca. 3 dage, og den blev hurtigt sendt med trackingnummer. 

Post Danmark informerede om, at den ville ankomme tirsdag, hvilket betød, at vi sørgede for at være hjemme hele denne dag og derfor begrænsede vores færden udenfor huset så meget som muligt. Tirsdag eftermiddag blev vi så informeret om, at pakken var forsinket til onsdag på mail.

Onsdag gjorde vi så derfor det samme - ventede hjemme, fordi vi gerne skulle have pakken hurtigst muligt, da indholdet skulle bruges. Om eftermiddagen igen fik vi en mail om, at de 'forgæves havde forsøgt at aflevere pakken', og at pakken var sendt til posthuset, på trods af, at vi havde udskudt indkøb for ikke at have selv et sekunds fravær fra hoveddøren. Ingen havde ringet på, der var intet i postkassen, og generelt havde vi ikke hørt spor af noget postbud.

Så snart vi så denne mail om torsdagen ringede jeg til Post Danmarks kundeservice og informerede om, at pakken ikke havde været forsøgt afleveret, da vi netop havde sørget for at blive hjemme. Jeg fortalte, at dette var et stort problem, da vi ikke havde udsigt til at skulle ind til byen inden for de næste uger under åbningstiden, og ville have svært ved at gøre dette, da vi ikke ejer bil og min kones rejsekort ikke virker. Desuden burde pakken afleveres, når man nu har betalt for at få tracking på, og frustrationen over at have spildt to hele dage på at vente på en pakke, der ikke kom, var stor.

Kvinden ved kundeservice var fint imødekommende (efter ti minutters ventetid) og sagde, at hun ville sende besked om, at pakken skulle sendes ud igen. Hun advarede herudover om, at pakken først ville komme efter to dage, til hvilket jeg sagde, at det var helt fint, så længe den bare nåede frem, da vi var bekymrede for, at vi ikke kunne hente pakken i tide. Jeg gav email og telefonnummer og krydsede fingre for, at alt var i orden nu, og jeg ikke behøvede at bekymre mig.

Jeg kontaktede dem igen dagen efter, fredag, da jeg blev i tvivl om, om jeg havde givet dem korrekt telefonnummer. Her fik jeg at vide, at posthuset havde ser deres besked dagen før og ville sende pakken ud til distributionscentret igen så hurtigt som muligt. Den ville enten komme lørdag eller mandag, hvilket jeg fandt beroligende, og jeg takkede for hjælpen (en tand mindre arrig end jeg havde været dagen før). 

Lørdag kom den ikke, men det var, som vi forventede, og vi sørgede igen mandag for, at der altid var nogen hjemme til at modtage den eventuelle pakke. Igen hørte vi intet fra noget postbud - istedet modtog vi en reminder om at hente pakken ved posthuset på mail, som om pakken aldrig var blevet sendt i omløb igen.

På nuværende tidspunkt var vi bange for at have mistet vores pakke, da vi ikke længere havde nogen fornemmelse af, hvor pakken befandt sig eller hvordan vi skulle få fat i den igen. Dette resulterede i, at jeg tirsdag (idag) måtte skubbe noget for at tage ind til posthuset og bede om pakken i håb om, at den faktisk befandt sig der. Og jeg modtog en pakke, den tydeligvis havde været udsat for tryk, hvilket blot erstattede den gamle bekymring for pakken med en ny om, at indholdet var blevet beskadiget.

Dette var heldigvis ikke tilfældet, da alt er blevet undersøgt og virker, som det skal. Til gengæld var oplevelse bekymrende og ubehagelig. Vi fik tvetydige informationer, lovede handlinger synes ikke at være blevet foretaget og imens indholdet ikke er blevet beskadiget, så har selve pakken været udsat for pres, der skabte huller imellem folderne på pappet. 

Det er heller ikke første gang vi har oplevet problemer med Post Danmark. Tilsammen har vi oplevet to andre pakker, der er forsvundet (den ene aldrig ankommet, den anden netop nu igang med at blive erstattet af firmaet). En anden pakke udover denne, som var beskadiget (denne pakke flænset op og blot stilt foran døren, indeholdende produkter til over 1000 kr. hvor kun et produkt heldigvis blev let beskadiget). Og en pakke fra udlandet, der var ankommet og ventede på posthuset, uden vi havde modtaget en slip for, at den var forsøgt afleveret. Denne havde lægget på posthuset i en uge og nemt kunne have endt med at være blevet sendt tilbage til forhandleren udenfor EU, uden vi havde fået noget at vide om, at den overhovedet havde været i Danmark, og vi opdagede den kun, fordi vi skulle hente en anden pakke på posthuset, hvor denne tilfældigvis kom med. 

Jeg er nået til det punkt, at jeg ikke længere ønsker at bruge Post Danmark. Vi har aldrig oplevet problemer med at modtage pakker fra fragtfirmaer som f.eks. DHL. Desværre har vi ikke andre muligheder i vores område, end at sende med Post Danmark, og mange internetforhandlere både inden- og udenlands bruger dem pr. automatik. Den eneste grund til, at de ikke er anmeldt til 1 stjerne, er, at deres kundeservice og medarbejdere er venlige og lyder velmenende, selvom den service, der blev givet, sad meget, meget langt under acceptabelt.